SPECIJALNI DODATAK 


DIREKTNA AKCIJA 


je radničke klase biće delo samih radnika/cqa ili se neće desiti uopšte 


UKIDANJE OTUĐENOG RADA 


Pitan vje rada sa kojim bi se danas morali suočiti bez ikakvih iluzija jeste pitanje svih 
socijalnih, opštečovečanskih pitanja. Ovim specijalnim dodatkom nastojimo predstaviti 
najkarakterističnije i najdalekosežnije fragmente tekstova koji obrađuju tu temu. 

Uređivački kolektiv DA 


Najbolja budućnost za radno mesto, kao i za bojno polje, je da je ne bude uopšte. 
Kasno reagujući na krizu, eksperti se danas grozničavo bave reformama čiji je zajednički 
imenitelj to što izazivaju malo interesovanja na samom radnom mestu. Kreirane za radnike, 
ali bez njihovog učešća, ove reforme su samo deo tekuće poslovne politike. One mogu da 
privremeno podignu produktivnost, barem dok se novine koje se uvode ne pohabaju, ali 
razmišljanje o tome ko, kada, gdei šta treba da radi u cilju povećanja produktivnosti ne dopire 
do pravog uzročnika bolesti: do pitanja zašto uopšte radimo? 


Izmeštanje radnog mesta ka mestu stanovanja isto je kao kada bi smo emigrirali iz 
Rumunije u Etiopiju u potrazi za boljim životom. Klizno radno vreme namenjeno je 
profesionalcima koji, kako to kaže jedna kancelarijska šala, mogu da odrade svojih 60 sati 
nedeljno kad god požele. Ali, u uslužnom sektoru, gde danas radi najveći broj ljudi, od toga 
nema ništa: to neće pomoći kuvarima koji treba da spreme jelo za pauzu za ručak, koja pada 
uvek u isto vreme, ili vozačima autobusa za vreme špica. “Oplemenjivanje radnog mesta“ je 
opet delom aerobik, delom analgetik najnoviji energetski napitak i aspirin. (...) 


Demokratske promene širom sveta počistile su samo prašinu sa polica. Jedini pravi 
neprijatelj je zajednički neprijatelj. Radno mesto je poslednje uporište autoritativne prinude. 
Otpor prema radu ovde je tako duboko ukorenjen da se može uporediti samo sa otporom 
prema komunizmu na Istoku. Štaviše, neki su toliko zgroženi da im ne pada na pamet ni da 
počnu da rade. Čemu sve to? Zašto se ipak pokoravamo? Zato što nemamo izbora. 


Ima mnogo više dokaza koji govore o pobuni protiv rada nego o pobuni protiv 
komunizma. Da nije tako, nebi bilo tržišta za sedative kao što su “redizajn"ili “oplemenjivanje 
radnog mesta“. 


Covek koji radi je pasivno-agresivan: solidarnost i herojska prošlost radničkog 
pokreta njemu ne znače ništa. Ali, odsustvovanje sa posla, česte promene zanimanja, krađa 
materijala i usluga, “auto-terapija“ alkoholom i drogom, zabušavanje koje ide dotle da bi se 
moglo tretirati kao sabotaža - sve su to načini na koje sitne ribe pariraju velikim, koje na isti 
način potkradaju društvo i jedne druge u sferi finansijskih spekulacija. 


Sta ako bude proglašen neprekidni generalni štrajk, koji ne bi imao nikakve 
zahteve, ali koji bi, samim tim što bi bio neprekidan, značio ostvarenje svih zahteva? (...) 


“Rad" ne treba mešati sa naporom; igra može da bude mnogo napornija od rada. 
Rad je prisilna proizvodnja, nešto što se uvek obavlja iz nekog drugog razloga, umesto zbog 
zadovoljstva koje pruža sama aktivnost. Taj drugi razlog može da bude čista prinuda 
(ropstvo), nemaština (najamni rad) ili internalizovana prinuda, kao što je kalvinistički “poziv“, 
budističko “ispravno življenje" ili sindikalističko “služenje narodu“. Za razliku od impulsa igre, 
ni jedan od ovih motiva ne uvećava naš produktivni potencijal; rad uopšte nije tako 
“produktivan" iako je “proizvod" njegov jedini alibi. To je igračka kojom se naši eksperti 
neumorno zabavljaju. 


Lgra može, iako ne mora, da bude produktivna, tako da prinudni rad možda nije 
neophodan. Mi radimo i trošimo na isti način, bez zadovoljstva; kontejneri se pune i prazne, 
pune i prazne, kao ispusti kanala. Oplemenjivanje radnog mesta? Ova fraza podrazumeva 
prethodnu degradaciju, što potpuno pobija mit o radu kao izvoru blagostanja. Rad 
obezvređuje život, oduzimajući nam tako onu najveću dragocenost, koju nikada nećemo moći 
da otkupimo, bez obzira na visinu ličnih primanja i dostignuti nivo Bruto Nacionalnog 
Proizvoda. 


S druge strane, oplemenjivanje života podrazumeva ukidanje čitavog niza poslova i 
oblika rekreacije i njihovo zamenjivanje aktivnostima u kojima bi ljudi pronašli zadovoljstvo 
ako ne svi i u svako vreme, onda neki, u neko vreme, u određenim okolnostima. Rad 
standardizuje ljude kao i proizvode, ali pošto ljudi prirodno nastoje da se održe, proćerdana 
energija kompenzuje se kroz konflikt i stres. Igra je pluralistička, ona pokreće čitav arsenal 
čovekovih talenata i strasti blokiranih radom i anesteziranih slobodnim vremenom. Sa 
odbacivanjem radnog uslovljavanja, ljudi bi, poput neke sasvim nove vrste leptira, sve više 
širili opseg svojih sklonosti i težnji, što bi ludički (ludus: /at. igra) oblik proizvodnje učinilo 
mnogo stabilnijim od sadašnjeg. 


Kažete da volite svoj posao? Odlično. Samo nastavite tako. Vaša sorta pomoći će 
nam da lakše prebrodimo prelazni period. Mi vas žalimo, ali poštujemo vaš izbor, u meri u kojoj 
pretpostavljamo da iza njega stoji odbijanje činjenice da sav taj napor koji ulažete ne čini 
život, a posebno ne vaš život, boljim. Sve što dobijate zauzvrat je samo osećanje da vam život 
prolazi brže. 


Sa ukidanjem rada zapravo se ukida ekonomija. Ludičkom obliku proizvodnje 
odgovara sistem distribucije zasnovan na poklonu. Putovaćemo u goste jedni drugima u 
svojim pokrivenim zapregama, koje ovog puta neće biti natovarene mešovitom robom, već 
poklonima. Čemu više kupovina i prodaja? Previše papirologije. Previše posla. 


Iako su eksperti loši reformatori, od njih bi se još mogli dobiti pristojni revolucionari. 
Oni uporno razmišljaju o radu, dok radnici radije razmišljaju o svemu drugom. Ali, potrebno je 
da se prvo zamisle nad svojim poslom. Preusmeravanje lojalnosti ka radnicima ne bi trebalo 
da bude previše komplikovano - najzad, to samo znači prikloniti se strani koja dobija. Onda će 
možda shvatiti da su pravi eksperti za problem rada sami radnici. A posebno radnici koji 
odbijaju da to i dalje budu. 
(Nema budućnosti za radno mesto, 1992., Bob Blek) 


Svakodnevni život, proizvod naše konstante domišljatosti, postoji prikovan za 
rešetku vremena i stavljen pred dasku za pikado zvanu Želja. Dok se povijamo unatrag preko 
bezdane provalije koja kipti od potrošačkih proizvoda, bujica mrtve prošlosti i kreditnih 
potraživanja koja nas vuku uvek nadole, svetlucavo priviđenje advertajzinga pruža svoj 

DA LI OSEĆATE PONEKAD DA VAS POSAO IZJEDA? 


otrovni pehar. Sa strelicom u ruci, oklevamo, možda da bi razmotrili to mračno prisustvo, 
momenat, izbore (“opcije“ kako se danas ima običaj reći, blagodareći sveprožimajućem 
prodoru tržišnog žargona). “Budućnost“ je roba koja se može kupiti ili prodati, ali nekako se 
čini kao da nikada neće doći. Potrošač tumara, izgubljen i sumoran u Sadašnjici - večitoj 
Sadašnjici. S vremena na vreme iskrsne nova Sadašnjica, međutim bez ikakve značajnije 
promene. Sekvenca po sekvenca, život promiče nalik šesnaestmilimetarskoj filmskoj traci. 
Sadašnji trenutak postoji večno, ubrzan; stvorena je opsena kretanja, ali stvarni život i dalje 
izmiče. 

Ova večna današnjica, materija od koje je svakodnevni život sazdan, za koju smo, 
kako otkrivamo, vezani, dovodi nas do pitanja: kako je možemo preobraziti? To je problem sa 
kojim se svi suočavamo: kako raskinuti obrazac rada - robovanja-od-sedmice-do-sedmice, tu 
naviku nad navikama, tu navadu nad navadama; kako otrgnuti sebe iz stiska 
Samoporažavajućih Iluzija na Prodaju, Deoničarskog Društva, poznatijeg kao Korporativna 
Konzumerska Država. 


Obrazac rada za nekog drugog naročito je ukorenjen: proizvoditi tuđa “dobra", 
stvarati imetak u kome se neko drugi baškari i razbacuje, misliti tuđe misli (ponekad sa 
istinskim uverenjem da su one nepatvoreno sopstvene), sanjati, čak, tuđe snove - ukratko, 
živeti tuđ život, jer sopstveni život, i sopstveni životni san, poodavno su izgubljeni u pometnji. 
Takva obezličenost i otuđenje od naših najdubljih želja usađeni tokom detinjstva, kroz školu, 
crkvu, bioskop, TV, ubrzo dopiru do tačke gde želja individue nije tek splet protivrečnosti, već, 
roba poput ma koje druge. “Pravi život“ kao da uvek ostaje tik izvan onoga što sedmična 
primanja i kreditna kartica mogu da priušte, te stoga, odgođen na neodređeno. A svako 
odlaganje doprinosi reprodukovanju društvenog sistema kojeg se maltene svako ko nije 
multimilioner ili mazohista već odavno gnuša. 


Sloboda postaje mogućna tek kada pojedinac kaže, kao što je to Fenton Džonson 
1914. sročio pesmom: 


Sit sam rada 
Sit sam podizanja civilizacije za tud račun 


Sistematsko potiskivanje čovekovih stvarnih želja - a rad se sastoji uglavnom od 
toga - pogoršano je kapitalističkim zloupotrebama krivotvorenim željama, shodno 
“reklamnom savetu". Ovo svakodnevnom životu daje karakter masovne neuroze, uz sve 
češće psihotične epizode. Da bi se olakšala sveobuhvatna čamotinja dnevnog života društvo 
nudi beskrajne redove razonoda i blaziranosti, mahom “dostupnih u obližnjem dućanu“. 
Problem leži u tome što te razonode i ošamućenja, zakonite ili nezakonite, budući da ne 
zadovoljavaju nikakvu autentičnu želju, ubrzo postaju sastavni delić dosade. 


Kada se u vestima prenose izveštaji o stravičnim zločinima koje su počinila deca 
pokušavajući da se osvedoče kao satanisti, ili superheroji, ili teroristi, ili naprosto “rđavi 
momci", možemo biti načisto da su ta deca živela nesnosno dosadne živote, te da su bili toliko 
odsečeni od sopstvenih želja i šire društvene sredine da nisu imali nikakvog boljeg pojma kako 
i gde da potraže nešto drugačije, ili kako da se pobune na način koji bi zaista mogao imati 
značaja. Umesto toga, oni su pokupili neku otrcanu predstavu iz biblijskog obrazovanja, 
Holivuda ili sa TV-a, koja je obećavala par trenutaka besmislenog “uzbuđenja“ izdašno 
propraćenog publicitetom - takođe besmislenim. Kad god se nešto poput toga desi čujemo 
povike da se “nadzor" sadržine filmske produkcije pooštri, te da se zabrani “nasilje“ na malim 
ekranima. Ipak, jedva da iko kritikuje Bibliju ili Hrišćanske crkve, uprkos činjenici da bi 
prevashodno samo Hrišćanstvo - daleko najkrvavija od svih “velikih svetskih religija“ - trebalo 
biti okrivljeno. Slično tome, retko se čuju kritike oružanih snaga - bande profesionalizovanih 
ubica čiji uticaj na decu ne može biti nikakav drugačiji negoli škodljiv. A još ređe se sreću 
kritike druge suštinski nasilne institucije: nuklearne porodice; uistinu, u ovo pozno doba 
ljudske istorije, taj ostatak patrijarhata i dalje uživa ugled nekakvog ideala. 


SPECIJALNI DODATAK 


Zamenjujući proširenu porodicu, nuklearna porodica, kakva nam je danas poznata, 
pronalazak je XIX veka. Konstruisana od strane belih buržoaskih Evropejaca radi 
zadovoljavanja potreba razmahnute industrijalizacije, ona odražava kapitalističku paradigmu 
“lanca zapovesti". Ona produžava sankciju muške supremacije kao drevne tradicije koja seže 
u prošlost sve do božijeg mandata, bezmalo.U nuklearnoj porodici, on radi na poslu, ona radi u 
kući (a uz to sve više i na poslu). Što se dece tiče, ona su porodično privatno vlasništvo, i to 
ostaju gotovo deset godina pošto dostignu biološku zrelost. Deca takođe uče da rade, ili barem 
da podnose dosadu. Od najranijeg uzrasta vaspitavana su da se pokoravaju naredbama. Škola 
i Crkva podučavaju ih neophodnosti odlaska i boravka duži period vremena na, za tu svrhu 
posebno određeno mesto, čak i kada bi sama deca radije bila bilo gde drugde. Sva klasična 
roditeljska upozorenja -"Budi miran!“, “Radi šta ti se kaže!", “Ne odgovaraj!“, “Prestani da se 
ponašaš kao divljak!“ - deo su vaspitanja primernog, pomirljivog izrabljenika za nadnicu. 


Tako rutinska reprodukcija svakodnevnog života učvršćuje zlokobnu politiku 
superega koja određuje zapadnjačku civilizaciju, osobito njenu “made in USA" verziju, koja, 
danas, ubrzano dovršava uspostavljanje svoje vladavine nad čitavom planetom u ime 
“globalizacije“. Sve su ređi predznaci emancipatorske “poetske politike“ (....) 


Poetska politika - politika zasnovana na Načelu Zadovoljstva stremila bi stvaranju 
nerepresivne civilizacije; njen program bi se, prirodno, usredsredio na slobodu, jednakost, 
direktnu akciju i improvizaciju. Dok jedna takva, emancipatorska politika ne postane stvarna 
snaga, politikom će dominirati korumpirane, toksične mašine-moći, a društvo će se sastojati 
od sve ugroženijih bića, svedenih na bespomoćnost mrtvački iscerenog komformiteta. 
Kapitalistički rat svakog protiv svih će se pogoršati, jer svi smo sve dublje u sukobu sa samima 
sobom. Samoprezir direktno vodi ka mržnji Drugog, koja, zauzvrat, ovekovečuje državno 
nasilje i sve vidove ekonomskog, rasnog i rodnog tlačenja: politika Superega, drugim rečima. 
Kako je Ana Frojd rekla: “ Kako bi Superego mogao drugačije biti viđen nego kao identifikacija 
sa ugnjetačem." 


Svet je danas suočen sa problemima krupnijim, dubljim i opasnijim no ikad ranije: 
ratovi posvuda, teško zagađenje, globalno zagrevanje, povratak ropstva, bela supremacija, 
represija nad ženama, ekološka katastofa, neokolonijalizam, državni terorizam, zatvorska 
industrija, genocid, rak, SIDA, stopa mortaliteta izazvanog saobraćajnim nezgodama, 
ksenofobija, pesticidi, genetski inženjering - spisak je sve obimniji i obimniji. Bombardovani 
novinarskim izveštajima i odjecima jedne katastrofe za drugom, većina ljudi nema predstavu 
šta preduzeti, zapadajući, sledstveno, u paralizu. Na ideološkom planu ova naširoko 
rasprostrta pasivnost, krupan društveni problem po sebi, poduprta je onim što je Andre Breton 
nazvao mizerabilizam, cinična racionalizacija bede, trpljenja i korupcije: vladajuća ideologija 
u naše doba. Povrh toga, neizbrojni milioni se svaki čas troše na propagandu, reklamne i ostale 
mistifikacije, kako bi se podržala opsena po kojoj je krizom prezasićeno društvo u kojem mi 
danas živimo ponajbolje, čak, jedino moguće. 


Ono što je najvažnije shvatiti jeste da je rad u srži svih ovih problema. Rad je taj koji 
obezbeđuje opstajanje čitavog mizerabilističkog sistema. Bez rada, neumoljiva, smrtonosna 
supersila koja sebe samu obznanjuje kao “slobodno“ tržište bi se rastočila. (Slobodno tržište 
znači slobodu za Kapital, neslobodu za one koji rade.) Dok problem rada ne bude rešen - 
odnosno, dokle god rad ne bude ukinut - svi ostali problemi ne samo što će ostati bezizlazno 
nerešivi, već će se nezaustavljivo pooštravati. 


Psihopatologija rada 


Rad ubija duh, oštećuje telo, vređa um, održava sve ljude u stanju konfuzije i 
demoralizacije, odvlači svoje žrtve od svih stvari koje zaista znače u životu. Baš kao što je to 
iračka nadrealistkinja Haifa Zangava tako jasno iskazala: 

“Dok idemo na posao, samo smo utvare sebe samih... Upravo rad osuđuje čoveka na 
bunilo; rad oduzima ljubav, san, misaoni život, brigu i mržnju. Rad pred čovekove oči uvek 
postavlja mali cilj i dopušta laka i propisana ispunjenja. U pozadini svega ovoga jeste gubitak 
poverenja u vrednosti, postoji ornost da se prigrli sve, da se potčini zakonima. Racionalnost je 
oblik takve pokornosti, vlast je učinjena takvom da izgleda večna, dok religija uvežbava 
podvrgavanje života nesagledivijim svrhama. Ekonomski sistem čini čoveka zavisnim od sveta 
stvari... Tamo gde se nekad radilo u ime spasenja, danas se radi rada radi; profit se stiče 
profita radi, moć se osvaja moći radi." 


Uz krajnje retke izuzetke, poslovi su danas lišeni stvarnog značenja. Zamašna 
većina čovečanstva “obezbeđuje“ đubre ili tzv. usluge koje ljudima nisu potrebne, a koje 
uništavaju planetu na kojoj živimo. Drugim rečima, najveći broj poslova nema ništa 
zajedničko sa zadovoljavanjem ljudskih potreba i želja; to je jednostavno rad na podupiranju 
kapitalističkog sistema. Naširoko rasprostrta razmena između “poslova i okruženja" ukazuje 
koliko je “slobodno tržište" kobno. Grad nudi ljudima zaposlenja rušeći njihove domove, 
izazivajući astronomski porast cene stanarine; selo im nudi poslove na izgradnji puteva, 
brana, robnih kuća ili aerodroma koji izmeštaju populaciju i satiru ono malo što je preostalo od 
prirodnog sveta. Dizanje novih zatvora otvara nova radna mesta zatvaranjem i vršenjem 
nasilja nad drugim (nezaposlenim) radnicima, dok fabrike utiru radništvu nove mogućnosti 
trovanja sopstvenog potomstva i zajednice za nekoliko narednih generacija. U svetu 
prezaposlenom da bi živeo, sam rad postaje toksičan, postaje jedan od vidova “kopanja 
sopstvene rake“. 


Tačno je, doduše, da određeni slojevi stanovništva drugačije doživljavaju rad nego 
neki drugi. Za mnoge žene iz višeg i srednjeg staleža, rad van doma je često svojevrsno 
oslobođenje; on pruža osećanje samostalnosti, kako finansijske, tako i seksualne, te 
naposletku stimuliše širu svesti nove želje. Pa ipak, većini žena iz radničke klase - Crne ili Bele 
- rad je dopunski jaram, jer ih staranje o deci, kući i drugim poslovima unutar porodičnog 
kruga večito čekaju kada se sa posla vrate kući. U njihovom slučaju rad pre guši svest nego što 
je podstiče. Danak kojim one plaćaju rad često je iscrpljenost i obeshrabrenje. (....) 


Rad je prokletstvo, međutim u ovom iščašenom društvenom poretku u kome živimo, 
biti bez posla je možda još gore prokletstvo. U društvu nezamislivog bogatstva i izobilja, znatni 
delovi stanovništva žive strahovito ispod “praga nemaštine“. Kretanje kapitala je uništilo 
živote miliona radnih ljudi, i stvorilo nove naraštaje gradova-duhova. Masovna otpuštanja 
dovode do situacija u kojoj je svo čovekovo raspoloživo vreme posvećeno borbi za goli 
opstanak. Nezaposlenost se lako pretvara u beskućništvo i beznađe, a takozvani višak radne 
snage postaje tako realan “problem" za “snage reda i zakona“. Kakvo rešenje nudi 
kapitalizam? Novi, privatizovani zatvori zahtevaju gomile novih zatvorenika za proizvodnju 
novca, što zauzvrat zahteva nove kriminalce, sledstveno i nove zločine, tako da je 
zakonodavstvo zaokupljeno smišljanjem zločina i kriminalizovanjem delatnosti koje nikad do 
sad nisu posmatrane kao zločin. Nekoliko poslednjih godina crni muškarci su bili izloženi 
nesrazmerno velikoj nezaposlenosti, a danas oni sačinjavaju nesrazmerno preovlađujući 
procenat zatvorske populacije. (U SAD prim. prev.) Većina ih je osuđeno zbog preprodaje 
narkotika koji su od pamtiveka bili legalni, ali danas se proglašavaju ilegalnim. (...) 


Oni koji su radili ceo svoj životni vek, ili dvadeset, pa čak samo deset godina, teže da 
odbrane nužnost i vrednost - čak “moralnu" vrednost! - rada. Mnogi kao dovoljno 
opravdavajuće merilo smatraju činjenicu da su radili dugo. To kao da smešta rad u područje 
nedovodivo pod znak pitanja - čini da rad izgleda kao deo prirodnog toka, a on bi, zapravo, 
trebao biti smatran neprirodnim, kolektivnim zločinom protiv čovečanstva i Zemlje. Onima 
koji su predugo radili retrospektivni ugao posmatranja kao da slabi kritičku percepciju, možda 
usled bojazni da će uvideti kako su čitavi njihovi životi uzaludno protekli i propali, te da su oni 
sami postali komadi ljudskog otpada, zastareli delovi mašinerije - rečju, neupotrebljivi: 
najverovatnije, opterećenje za poslodavčev novac u vidu izgubljenog vremena i zdravstvenih 


izdataka. 


Jednom, u pradavno doba, ljudi su definisali sebe svojim “zanimanjima“ ili “poslovima“. 
Ovo je danas sve neznatnije slučaj kako se priroda poslova menja; relativno su retki oni koji danas 
smatraju da imaju “zanimanje“. Tokom moje vlastite “karijere" bila sam mikrobiološkinja, 
hemičarka masti i ulja, izrezivačica kalupa u postrojenju za izradu ramova za slike, urednica 
medicinskih knjiga, lektorka za Playboy i Zakonski Bilten, službenica osiguranja, korisnica usluga 
radiologa, izvozno-uvozna činovnica u fabrici biskvita, radnica u knjižari, supervizorka kontrole 
kvaliteta kod farmaceutskog dobavljača, radnica u štampariji filmskih celuloidnih traka, 
inspektorka proizvodnje bombona - i štošta još. Uvek sam bila deo radničke klase, ali nikada 
nisam uviđala smislenost definisanja sebe nekim od ovih zaposlenja. 


Sve smo prisiljeniji da se definišemo onime što konzumiramo. Značajan deo 
stanovništva ponosito ističe etiketu proizvođeča na svojoj odeći i automobilima. (....) Mi, ipak, 
raspolažemo mogućnošću samodefinisanja kroz naše snove, naše želje - naše stvaralačke 
imaginacije. Ovde smo ponovo sve primoraniji da, iz nužde, pravimo ovaj izbor. Jer kako se 
“tržište rada“ bude sužavalo, kako menadžeri mizerabilizma budu uspevali da postojeću bedu 
učine još bednijom, mnogima neće preostati ništa izuzev njihovih snova i imaginacije. (....) 


Da nešto tako dostojno prezira kao rad treba da da svrsishodnost životima tolikih ljudi, i 
da, u isti mah, bude zvanično imuno na kritiku, samo je pokazatelj izopačenosti postojećeg oblika 
društva. U privatnosti, dakako, kukumavčenje o poslu predstavlja glavnu okrepu života radničke 
klase. Dok mnoge tačke otpora proizvodnje - zastoji, sabotaže, smicalice - mogu biti smatrane 
praktičnom kritikom u svojim klasnoratovskim vrhuncima. Nažalost, takve akcije-na-radnom- 
mestu teže da ostanu izolovane čarke za koje se retko kad čuje izvan radnog mesta. Da bi dosegla 
efektivnost, borba za ukidanje rada mora postati samosvesna, gromoglasna, javna, 
organizovana i internacionalna. (....) 


Ka Politici Načela Zadovoljstva 


Nepregledna gomila otpadaka koje pozni kapitalizam sručuje na nas, odurna i 
bezvredna kakva jeste, ipak otkriva izuzetnu ljudsku ingenioznost, visokorazvijenu koordinaciju i 
kooperaciju, ogroman utrošak pojedinačnog i kolektivnog truda. Ironija je u tome što se sad ta 
ingenioznost i marvinčenje troše na pretvaranje našeg društva u pakao, a, umesto toga, uz 
znatno manji trud i beskrajno veće zadovoljstvo lako bismo mogli stvoriti raj. Uprkos obnovljenim 
oskudicama uzrokovoanim ekonomskim krizama, društvo danas poseduje kapacitet da svede rad 
na malecni razlomak onoga što on danas jeste, dok nastavlja da izlazi u susret svim ljudskim 
trebanjima. Očito je da ljudi, ukoliko stvarno žele Raj na Zemlji, mogu ga i imati bezmalo preko 
noći. Naravno, oni će morati prevazići ogromnu multinacionalnu industriju “lažne svesti“, koja 
veoma istrajno dela kako bi osigurala da sasvim mali broj ljudi zna šta zaista želi. Naša borba 
zahteva organizatore rada nove vrste. Da bi se izveo slom mizerabilizma potrebni su nam 
reanimatori latentnih želja, izazivači čudesnog humora, stimulatori zanosnih žudnji za životom 
poetske pustolovine. (....) 


Ljudski rod je zaista dospeo do ključnog istorijskog raskršća. Ili ćemo kolektivno 
pronaći izlaz iz ovog hodnika sa ogledalima, prevazići našu otuđenost i atomizaciju, i stvoriti 
nerepresivno društvo u kome svako/a ponaosob može biti dosledan/dna sebi samom/samoj, ili 
ćemo produžiti bezobzirno sramnim kursom, kolotečinom-posla-kao-i-obično _pohlepne 
samoobmane, pretvarajući se u robu za bacanje nakon upotrebe, čineći život sve mizernijim za 
sve, pretvarajući, na koncu konca, samu Zemlju u mesto na kome se ne može živeti. 


Sami izaberite! 


Jednom oslobođeno od nadničarskog robovanja, čovečanstvo će smesta preosmisliti 
svoj rad tako da on više uopšte neće biti rad već igra. Društvo današnjice poseduje sve, ali je 
zaboravilo kako se igra; ono raspolaže mehaniziranom vežbom, regimentiranom dokolicom i 
surogatom mizerabilističkih megasportskih spektakala umesto istinske igre. Kako pozni 
kapitalizam odgovara na kritiku spektakularne robne ekonomije? Štancujući još spektakularnije 
spektakle i umnožavajući mnogostruko broj roba. 


Radništvu je najpotrebnije da ponovo otkriju igru - kolektivnu, maštovitu, oslobađaju, 
nekompetitivnu, i punu užitka! 


Ukidanje rada jeste posao onih koji rade. To je najbolji posao koji će bilo ko među nama 
ikada imati! Ako mu se predamo u duhu humora i igre, kako bi se moglo desiti da izgubimo? 


Moramo da sanjamo nečuveno zanosne snove i zamišljamo nove svetove slobode! 


Nalik svakom drugom dostojnom ljudskom poduhvatu, ukidanje rada začinje se u 
imaginaciji. 
““Imaginarno" , zapisao je A. Breton, “jeste ono što teži da postane realno“. A, postajući 


realno ono utire put van mizerabilizma, jer, kako je nadrealista Vratislav Efenberger istakao, 
imaginarno je takođe “multiplikator i katalizator kritičke svesti“. 


Sta je sa Sadašnjicom, momentom u kome otkrivamo da smo zatvorenici? Ima li ičega 
što bi nam omogućilo prevazilaženje osećanja potlačenosti, što bi nas odvelo van sterilnih 
umovanja? Šta je ono što može sadašnji trenutak učiniti čarobnim, čudesnim, istinski živim? Šta 
bi to drugo moglo biti do ljubav? Osporavajući Rad, Crkvu, Državu, i sve ostale mizeribalističke 
nadmene fraze, ljubav - beskompromisna /uda ljubav - ide ruku pod ruku sa upražnjavanjem 
poezije i samom slobodom. Ljubav, poput poezije - u fanatičnom smislu koji je nadrealizam dao 
ovim rečima koje znače kudikamo više od običnih reči - uvek pomera međe slobode. Ljubav i 
poezija su upravo one snage koje nam dopuštaju da pronalazimo našu slobodu. (...) 


Vreme da se razvije jedna “poetska politika“ - politika utemeljena na Načelu 
Zadovoljstva je sada, a ljubav nam pokazuje kako. 


Osloboditi svakodnevni život, probiti se van zakrečujućeg uticaja društvenog 
konfomiteta i osećajne bede koju on izaziva, može biti ostvareno jedino slobodnom igrom, 
ogledom, poetskom akcijom i, drugim rečima: autističnom delatnošću ljubavnika. Ljubav 
pronalazi svoj predmet van sebe same u drugom ljudskom biću, izvan čovek-čoveku-nečovek 
devize kompetitivnog sebičnjakluka, izvan seksa-kao-robe, ali i svih ostalih inhibicija. Voleti 
drugog podrazumeva menjati vlastiti odnos prema svakom i svemu: to je istinski eliksir života. 
Stalno iznova stvarajući sebe, ljubav takođe stvara oslobođenu zonu čudesnog otkrića i 
iščekivanja u kojoj par, jedno za drugo, i u drugom, prolazi kroz stakleni zid ispraznog narcisizma i 
potpuno preobražava svoju percepciju fenomenalnog sveta. Njihova potraga, nadahnuta i 
neutaživa, bez prestanka razotkriva beskonačnost Drugosti, ispredajući nanovo mrežu sopstva. 
Otimajući se tiraniji sadašnjice ljubav je ta - uzajamna, seksualna, uzvišena ljubav - koja nam 
omogućava da budućnost gledamo sa deliričnim predviđanjem. 

Ludilo? Da, u očima sitih, dobro prilagođenih, samozadovoljnih dama i gospoštine od 
imetka i ugleda. Ali, ja kažem: živelo ludilo koje odbija da veruje da su ljubav i revolucija 
“nemogući“ - ludilo koje sniva ove “nemoguće" snove i insistira da je jedino još sloboda stvar za 
koju vredi živeti! 

Najbolji način da to počnemo je možda da prestanemo raditi. 

( Kratko ruženje rada,2000., Penelop Rouzmont) 


I nek nam izgubljen bude onaj dan kad se nije bar jednom igralo! I lažna nek nam se 
zove svakaistina pri kojoj se nije barjednom smejalo! 
(Tako je govorio Zaratustra, 1883., Fridrih Niče) 


